**1 ธันวาคม 2566**

**“รมว.ธรรมนัส” หารือทางการญี่ปุ่น ร่วมกำหนดแนวทางพัฒนาภาคเกษตร เตรียมขยายตลาดสินค้าเกษตรไทย**

ร้อยเอก ธรรมนัส พรหมเผ่า รัฐมนตรีว่าการกระทรวงเกษตรและสหกรณ์ หารือร่วมกับ นายนะชิดะ คะสุยะ  
(Mr. NASHIDA Kazuya) เอกอัครราชทูตญี่ปุ่นประจำประเทศไทย และคณะ โดยมีนายเศรษฐเกียรติ กระจ่างวงษ์ รองปลัดกระทรวงเกษตรและสหกรณ์ และผู้บริหารกระทรวงเกษตรและสหกรณ์ เข้าร่วม ณ ห้องประชุมกระทรวงเกษตรและสหกรณ์ (112) ซึ่งการหารือในครั้งนี้เป็นการยกระดับความร่วมมือด้านการค้า แลกเปลี่ยนแนวทางการพัฒนาภาคการเกษตรระหว่างไทย-ญี่ปุ่น โดยการใช้ประโยชน์จากเทคโนโลยีและนวัตกรรมเกษตรอัจฉริยะ เพื่อทุ่นแรงงานคน   
ลดต้นทุน และเสริมสร้างผลผลิต อีกทั้งเป็นการพัฒนาคุณภาพสินค้าเกษตร โดยเฉพาะภาคประมงที่กระทรวงเกษตรฯ   
มีความสนใจในการพัฒนาคุณภาพสินค้าเพื่อเสริมโอกาสในการส่งออกมากยิ่งขึ้น

สำหรับงานมหกรรมพืชสวนโลก พ.ศ.2570 ณ เมือง Yokohama (International Horticultural Expo 2027 Yokohama, Japan) ระหว่างวันที่ 19 มีนาคม – 26 กันยายน 2570 กระทรวงเกษตรฯ จะมอบหมายหน่วยงาน  
ที่เกี่ยวข้องเข้าร่วมจัดงานดังกล่าว นอกจากนี้ รัฐมนตรีว่าการกระทรวงเกษตรและสหกรณ์ ยังได้เชิญชวนฝ่ายญี่ปุ่นเข้าร่วมงานมหกรรมพืชสวนโลก “Udon Thani International Horticultural Expo 2026” โดยกระทรวงเกษตร  
และสหกรณ์เป็นเจ้าภาพ ซึ่งจะจัดขึ้นระหว่างวันที่ 1 พฤศจิกายน 2569 -14 มีนาคม 2570 ภายใต้แนวคิด “ความหลากหลายแห่งสรรพชีวิต Diversity of Life: Connecting People, Water, and Plants for Sustainable Living” รวมทั้งการสนับสนุนการประมูลสิทธิ์จัดมหกรรมพืชสวนโลก ณ จังหวัดนครราชสีมา ในปี 2572

ทั้งนี้ ประเทศญี่ปุ่นเป็นประเทศคู่ค้าอันดับที่ 3 ของไทย โดยระหว่างปี 2563-2565 การค้ารวมระหว่างไทยกับญี่ปุ่นมีมูลค่าเฉลี่ยปีละ 1,856,311 ล้านบาท ซึ่งเป็นมูลค่าการค้าสินค้าเกษตรเฉลี่ยปีละ 164,324 ล้านบาทหรือคิดเป็นร้อยละ 8.85 ของมูลค่าการค้ารวมสินค้า สำหรับการส่งออกสินค้าเกษตรไปญี่ปุ่นในปี 2566 (ช่วงเดือนม.ค-มี.ค) มีมูลค่าการส่งออก 38,446 ล้านบาท โดยมีสินค้าเกษตรส่งออกสำคัญ 10 อันดับ ได้แก่ 1) เนื้อไก่ 2) เนื้อของสัตว์ปีดแช่แข็ง 3) อาหารสุนัขหรือแมว 4) ปลาทูนากระป๋อง 5) ยางแผ่นรมควัน 6) กุ้งปรุงแต่ง 7) ยางธรรมชาติ (TSNR) 8) ข้าว 9) กุ้งอื่น ๆ แช่แข็ง และ 10) เนื้อสัตว์อื่น ๆ หรือแมลงปรุงแต่ง